કોમારની આવી શક્તિ શેના કારણે છે તે જાણવા ડૉકટર નોર્મન શેલીએ પ્રયોગો કર્યા. તેમણે કોમારના વિદ્યુત ચુંબકીય તરંગોનો અભ્યાસ કર્યો. આના પરથી તેમને જાણવા મળ્યું તેના મગજના તરંગો ‘આલ્ફા’ પ્રકારના જ રહે છે. પ્રયોગ વખતે તેના મગજમાં ‘થીટા’ તરંગો વહેતા નથી. એટલે કે તે વખતે તે ઊંડી સમાધિ જેવી સ્થિતિમાં આવતો નથી. કોમાર પોતાની શક્તિનું રહસ્ય જણાવતા સ્વયં કહે છે- હું યોગ, ભાવાત્મક વિચાર શક્તિ અને આત્મસંમોહનની પ્રક્રિયાનો ઉપયોગ કરીને શરીરની પીડારહિતનાની સ્થિતિ સર્જુ છું. હું સુખદ ચિત્રાત્મક કલ્પનાશક્તિનો પણ ઉપયોગ કરું છું. ધારદાર ખીલા પર સૂઇ જાઉં ત્યારે હું સુંદર કોમળ પુષ્પોની પથારી પર સૂઇ જતો હોઉં એવી કલ્પના કરું છું. મારી કુંડલિની શક્તિનો ઉપયોગ કરી ઠંડી હોય ત્યાં ગરમીની કલ્પના કરી અને ગરમી હોય ત્યાં ઠંડીની કલ્પના કરી એ પ્રકારનો અનુભવ કરવા લાગુ છું.